Operator din Portul Constanța, sancționat pentru manipulare necorespunzătoare a produselor chimice.
Garda de Mediu Constanța anunță că a sancționat un operator din Portul Constanța pentru desfășurarea activității de manipulare și depozitare produse chimice pe un amplasament neautorizat din punct de vedere al protecției mediului și fără să dețină dotările specifice.
În fapt, la controlul efectuat s-a constatat că societatea desfășura operațiuni de însăcuire a unui produs pulverulent de tipul sodă carbonat (carbonat de sodiu) într-o instalație veche, pe un amplasament neautorizat și fără a lua măsuri de limitare a dispersiei particulelor în atmosferă.
Pentru neconformitățile constatate s-au aplicat două sancțiuni contravenționale în valoare totală de 60.000 lei și sancțiune complementară de suspendare a activității neautorizate pe platforma Radăcina Mol III, până la intrarea în legalitate.